Նայադների շատրվան

Նայադների շատրվան (իտալ.՝ Fontana delle Naiadi), շատրվան Իտալիայի մայրաքաղաք Հռոմում, Վիմինալ բլրի վրա գտնվող Պիացցա դելլա Ռեպուբլիկա հրապարակի կենտրոնում։ Շատրվանը 1888 թվականին ստեղծել է ճարտարապետ Ալեսանդրո Գուեռիերին։ Շատրվանի չորս նայադների բրոնզե քանդակները, որոնք ստեղծել է Մարիո Ռուտելին, ավելացվել են 1901 թվականին, իսկ կենտրոնական՝ Գլավկոս աստծո քանդակը՝ 1912 թվականին (հեղինակը կրկին Ռուտելին է)։ Պատմություն Նայադների շատրվանը ստեղծվել է Հռոմի Ակվա Պիա Անտիկա Մարկիա ջրանցույցի ջուրն օգտագործելու նպատակով: Այդ ջրանցույցը կառուցվել է Պիոս IX պապի պատվերով հին Ակվա Մարկիայի վերականգնման շրջանակներում, և ստեղծվել է Վիա Նացիոնալեի համար մոնումենտալ կառույց ստեղծելու նպատակով: Ներկայիս կառույցը փոխարինել է ժամանակավոր շատրվանին, որը բացվել էր 1870 թվականի սեպտեմբերի 10-ին։ Նոր շատրվանը կառուցվել է 1888 թվականին, նախագծողն է ճարտարապետ Ալեսանդրո Գուեռիերին, որն այն զարդարել է գիպսե չորս առյուծներով: 1897 թվականին քանդակագործ Մարիո Ռուտելլին ստեղծել է բրոնզե արձանների հավաքածու, որոնք փոխարինել են առյուծներին։ Շատրվանի նոր տարբերակը բացվել է 1901 թվականին: Ռուտելլիի սկզբնական կենտրոնական արձանը համարվել է անհամապատասխան և տեղափոխվել է Վիտորիո Էմանուելե II-ի հրապարակի այգի։ Նախքան 1914 թվականին շատրվանի վերաբացվելը, այն փոխարինվել է 1912 թվականին Ռուտելլիի ստեղծած քանդակների խմբով: Նկարագրություն Նայադների շատրվանը գտնվում է Վիմինալ բլրի վրա՝ Պիացցա դելլա Ռեպուբլիկա հրապարակի կենտրոնում։ Շատրվանային ավազանը շրջանաձև է և պատրաստված է բետոնից։ Այն ներառում է բարձր կենտրոնական ջրային շիթ և մի շարք կողային շիթեր: Գիշերը շատրվանը լուսավորվում է LED լույսերով: Ավազանի շուրջը տեղադրված են բրոնզե չորս քանդակներ, որոնք պատկերում են նայադներին՝ դասական դիցաբանության ջրային նիմփաներին։ Դրանք են՝ Լճերի նիմփան, որը պատկերված է կարապի հետ, Գետերի նիմփան, որը հանգստանում է գետի հրեշի վրա, Օկեանինան՝ օվկիանոսների նիմփան, որն ընտելացնում է ալիքները խորհրդանշող վայրի ձին, և Ստորգետնյա ջրերի նիմփան, որը պառկած է վիշապի մեջքին։ Շատրվանի կենտրոնում ծովերի աստված Գլավկոսի քանդակն է, որը խորհրդանշում է բնական ուժերի նկատմամբ գերիշխանությունը։ Գլավկոսը պատկերված է որպես մերկ և մկանուտ տղամարդ, քանդակը հիշեցնում է Ջան Լորենցո Բերնինիի աշխատանքները։ Նա բռնում է դելֆինին, որի բերանից դուրս է գալիս կենտրոնական շիթը:Նայադների շատրվանը համարվում է մոդեռն ոճի հիմնական օրինակներից մեկը Հռոմում: Գրող և լրագրող Վիլլի Պոչինոյի խոսքերով՝ այն «համարվում է Հռոմի ժամանակակից շատրվաններից ամենագեղեցիկը»: Հղումներ Ծանոթագրություններ Աղբյուրներ Pocino, Willy (2004). Le fontane di Roma [The fountains of Rome]. Biblioteca de Il Messaggero (Italian). Vol. 6. Rome: Newton & Compton Editori. ISBN 88-541-0204-0. «È considerata la più bella tra le moderne fontane di Roma»: CS1 սպաս․ չճանաչված լեզու (link) «Piazza della Repubblica, riattivata la fontana: torna l'acqua nel monumento» [Piazza della Repubblica, the fountain reactivated: water returns to the monument]. RomaToday (իտալերեն). 2019 թ․ օգոստոսի 10. Վերցված է 2021 թ․ հուլիսի 17-ին. «Fontana delle Naiadi». Turismo Roma. Dipartimento Turismo, Formazione Professionale e Lavoro di Roma Capitale. Վերցված է 2021 թ․ հուլիսի 17-ին.